Japoninė liepa
Japoninė liepa (Tilia japonica) – dedešvinių (Malvaceae) šeimos, liepų (Tilia) genties lapus metantis medis. Natūraliai paplitusi Rytų Kinijoje ir Japonijoje. Ji dažniausiai randama kalnuose iki 2000 m aukščio. Išoriškai panaši į mažalapę liepą, tad iš pradžių buvo aprašyta kaip jos japoniškas variantas. Mažalapė liepa turi 82, o japoninė – 164 chromosomas. Be to, kiek skiriasi jų žiedo ir lapo išvaizda. Naujausi tyrimai rodo, kad japoninė liepa labai svarbi palaikant bendrą grybų ir augalų šaknų tinklą Japonijos miškuose. Japoninė liepa yra Nagano miesto simbolis.